VENDIM
Nr. 433, datë 22.7.2025

PËR PËRCAKTIMIN E AFATEVE STANDARDE MINIMALE KOHORE DHE STANDARDEVE MINIMALE SASIORE PËR GJYKIMIN E ÇËSHTJEVE

Këshilli i Lartë Gjyqësor, në mbështetje të nenit 147/a të Kushtetutës, nenit 94, pika 4, shkronjat “a” dhe “h”, të ligjit nr. 115/2016, “Për organet e qeverisjes së sistemit të drejtësisë”, i ndryshuar, nenit 2, shkronja “m”, të ligjit nr. 96/2016, “Për statusin e gjyqtarëve dhe prokurorëve në Republikën e Shqipërisë”, i ndryshuar, me propozim të anëtarëve znj. Irena Plaku, z. Ridvan Hado dhe z. Markelian Koça,

VENDOSI:

I
Parime të përgjithshme 

1. Përcaktimi i rregullave për afatet standarde minimale kohore dhe standardet minimale sasiore të gjykimit të çështjeve me qëllim rritjen e efikasitetit të gjykatave bazohet në parimet e mirëqeverisjes, efektivitetit, transparencës dhe gjykimit brenda një afati të arsyeshëm, duke synuar standarde të njëjta për të gjithë gjyqtarët, ngarkesë të ekuilibruar të punës në gjykata dhe rritjen e besimit të publikut në gjyqësor. 
2. Afatet standarde minimale kohore dhe standardet minimale sasiore për gjykimin e llojeve të ndryshme të çështjeve gjyqësore në këtë vendim janë orientuese dhe përcaktohen me qëllim rritjen e efektivitetit të gjyqtarëve të gjykatave të juridiksionit të përgjithshëm dhe atij administrativ të shkallës së parë dhe të apelit, si dhe të gjykatave të posaçme për korrupsionin dhe krimin e organizuar, të shkallës së parë dhe të apelit. 
3. Afatet standarde minimale kohore zbatohen vetëm për ato çështje për të cilat ligji nuk parashikon afate gjykimi. 
4. Standardi minimal kohor i punës nënkupton realizimin nga gjyqtari të gjykimeve brenda një afati kohor minimal, nga data e caktimit të gjyqtarit të çështjes. Për gjyqtarët e Gjykatës së Apelit të Juridiksionit të Përgjithshëm afati minimal kohor, fillon nga data e nxjerrjes së çështjes për gjykim. 
5. Standardi minimal sasior i punës nënkupton realizimin nga gjyqtari brenda një viti kalendarik të një ngarkese pune minimale përcaktuar në këtë vendim. 
6. Mbledhja e përgjithshme e gjyqtarëve, me qëllim rritjen e efektivitetit, miradministrimin gjyqësor dhe uljen e numrit të çështjeve të prapambetura në gjykatë, mund të përcaktojë standarde të tjera kohore dhe sasiore duke mbajtur parasysh kompleksitetin e çështjeve. 

II
Afatet standarde minimale kohore në gjykatat e shkallës së parë të juridiksionit të përgjithshëm

1. Afatet standarde minimale kohore në seksionin penal të gjykatave të shkallës së parë të juridiksionit të përgjithshëm janë si më poshtë: 
a) kërkesat penale jo më gjatë se 2 muaj; 
b) kundërvajtjet penale, jo më gjatë se 2 muaj;
c) çështjet penale, për të cilat ligji parashikon dënimin deri në 10 vjet, jo më gjatë se 9 muaj; 
d) çështjet penale, për të cilat ligji parashikon dënimin mbi 10 vjet apo me burgim të përjetshëm, jo më gjatë se 12 muaj.
2. Afatet standarde minimale kohore në seksionin civil të gjykatave të shkallës së parë të juridiksionit të përgjithshëm janë si më poshtë: 
a) kërkesat civile me objekt lëshimin e urdhrit të ekzekutimit, jo më gjatë se 1 muaj; 
b) çështjet civile pa palë kundërshtare, jo më gjatë se 2 muaj; 
c) çështjet civile me objekt marrëdhënie pune, jo më gjatë se 4 muaj;
ç) çështjet tregtare dhe familjare pa palë kundërshtare, jo më gjatë se 4 muaj;
d) çështjet civile, tregtare dhe familjare me palë kundërshtare, jo më gjatë se 6 muaj;
dh) çështjet civile themeli me palë kundërshtare të natyrës komplekse, jo më gjatë se 12 muaj.

III
Afatet standarde minimale kohore në gjykatat e shkallës së parë të juridiksionit administrativ

Afatet standarde minimale kohore në gjykatat administrative të shkallës së parë janë si më poshtë: 
a) kërkesat administrative me objekt lëshimin e urdhrit ekzekutimi, jo më gjatë se 1 muaj;
b) kërkesat administrative pa palë kundërshtare, jo më gjatë se 2 muaj;
c) çështjet administrative me palë kundërshtare, jo më gjatë se 6 muaj.

IV
Afatet standarde minimale kohore në Gjykatën e Apelit të Juridiksionit të Përgjithshëm

1. Afatet standarde minimale kohore në seksionin penal në Gjykatën e Apelit të Juridiksionit të Përgjithshëm janë si më poshtë: 
a) kundërvajtjet penale, jo më gjatë se 2 muaj;
b) kërkesat penale, jo më gjatë se 3 muaj;
c) çështjet penale themeli, jo më gjatë se 6 muaj.
2. Afatet standarde minimale kohore në seksionin civil në Gjykatën e Apelit të Juridiksionit të Përgjithshëm janë si më poshtë: 
a) kërkesat civile me objekt lëshimin e urdhrit të ekzekutimit, jo më gjatë se 2 muaj;
b) kërkesat civile pa palë kundërshtare, jo më gjatë se 2 muaj;
c) çështjet civile me objekt marrëdhënie pune, jo më gjatë se 4 muaj;
ç) çështjet familjare, jo më gjatë se 4 muaj;
d) çështjet civile dhe tregtare me palë kundërshtare, jo më gjatë se 6 muaj;
dh) çështjet civile me palë kundërshtare, të natyrës komplekse, jo më gjatë se 12 muaj. 

V
Afatet standarde minimale kohore në gjykatat e posaçme për korrupsionin dhe krimin e organizuar

1. Afatet standarde minimale kohore të Gjykatës së Posaçme të Shkallës së Parë për Korrupsionin dhe Krimin e Organizuar janë si më poshtë: 
a) kërkesat penale, jo më gjatë se 4 muaj. 
b) çështjet penale, për të cilat ligji parashikon dënimin deri në 10 vjet, jo më gjatë se 9 muaj; 
c) çështjet penale, për të cilat ligji parashikon dënimin mbi 10 vjet apo me burgim të përjetshëm, jo më gjatë se 12 muaj.
2. Afatet standarde minimale kohore në Gjykatën e Posaçme të Apelit për Korrupsionin dhe Krimin e Organizuar janë si më poshtë: 
a) kërkesat penale, jo më gjatë se 4 muaj;
b) çështjet penale me palë kundërshtare, jo më gjatë se 6 muaj. 

VI
Standardet minimale sasiore 

1. Standardet minimale sasiore janë si më poshtë: 
a) gjyqtari i gjykatës së shkallës së parë të juridiksionit të përgjithshëm, si relator, gjykon jo më pak se 200 çështje me palë kundërshtare dhe jo më pak se 200 çështje pa palë kundërshtare;
b) gjyqtari i gjykatës së shkallës së parë të juridiksionit administrativ, si relator, gjykon jo më pak se 200 çështje me palë kundërshtare dhe jo më pak se 150 çështje pa palë kundërshtare;
c) gjyqtari i gjykatës së apelit të juridiksionit të përgjithshëm dhe atij administrativ, si relator, gjykon jo më pak se 200 çështje me palë kundërshtare;
ç) gjyqtari i Gjykatës së Posaçme të Shkallës së Parë për Korrupsionin dhe Krimin e Organizuar, si relator gjykon jo më pak se 20 çështje me palë kundërshtare; 
d) gjyqtari i Gjykatës së Posaçme të Apelit për Korrupsionin dhe Krimin e Organizuar, si relator gjykon jo më pak se 20 çështje me palë kundërshtare. 

Monitorimi i zbatimit të afateve minimale standarde kohore dhe standardeve minimale sasiore

1. Kryetarët e gjykatave monitorojnë zbatimin e afateve minimale standarde kohore dhe standardeve minimale sasiore çdo tre muaj dhe përcjellin raportin përkatës pranë Këshillit të Lartë Gjyqësor. 
2. Në rast se gjyqtari nuk arrin të realizojë këto standarde, sipas këtij vendimi, atëherë raporton pranë Kryetarit të Gjykatës për arsyet e mosrealizimit të tyre dhe masat që do të ndërmarrë për t’i realizuar ato duke përcaktuar dhe nevojën për mbështetje me burime njerëzore shtesë nga ana e gjykatës me qëllim përmbushjen e tyre. Raporti i gjyqtarit përfshihet në raportimin e gjykatës pranë Këshillit të Lartë Gjyqësor. 
Ky vendim publikohet në faqen zyrtare të internetit të Këshillit të Lartë Gjyqësor dhe hyn në fuqi në datën e botimit në Fletoren Zyrtare. 

PËR KËSHILLIN E LARTË GJYQËSOR
KRYETAR
Ilir Rusi



